**O B R A Z L O Ž E NJ E**

**PRAVNI OSNOV ZA DONOŠENJE AKTA**

Pravni osnov za donošenje ovog Programa sadržan je u članku 18. stavku 2. Zakona o Hrvatskoj gorskoj službi spašavanja („Narodne novine“, broj 79/06 i 110/15), te u članku 37. Statuta Grada Šibenika („Službeni glasnik Grada Šibenika“, broj 2/21).

**TEMELJNA PITANJA I RAZLOZI ZA DONOŠENJE AKTA**

Odredbom članka 2. Zakona o Hrvatskoj gorskoj službi spašavanja („Narodne novine“ broj 79/06 i 110/15), (u daljnjem tekstu: Zakon) utvrđeno je da je Hrvatska gorska služba spašavanja (u daljnjem tekstu: HGSS) nacionalna, stručna, humanitarna i neprofitna udruga koja obavlja djelatnost od interesa za Republiku Hrvatsku. HGSS je krovna udruga u koju se udružuju stanice koje se osnivaju na području jedinica lokalne i područne (regionalne) samouprave. Na području Grada Šibenika djeluje Hrvatska gorska služba spašavanja, Stanica Šibenik, sa sjedištem u Šibeniku. Temeljne djelatnosti HGSS-a su organiziranje, unapređivanje i obavljanje djelatnosti spašavanja i zaštite ljudskih života u planinama i na nepristupačnim područjima i u drugim izvanrednim okolnostima. HGSS nije profesionalna javna služba koja ima veći broj stalno zaposlenih osoba, već najsloženije poslove iz nadležnosti HGSS-a obavljaju posebno obučeni volonteri koji posjeduju specifična specijalistička znanja.

Odredbom članka 18. stavkom 1. i 2. Zakona propisano je da se sredstva za redovno financiranje stanica HGSS osiguravaju u proračunu jedinice lokalne i područne (regionalne) samouprave, te da predstavničko tijelo jedinice lokalne i područne (regionalne) samouprave donosi program javnih potreba za obavljanje djelatnosti stanica HGSS-a. HGSS Stanica Šibenik dostavila je Gradu Šibeniku u listopadu 2023. godine Plan programskih aktivnosti za 2024. godinu (u prilogu). Predmetnim Planom planirano je sudjelovanje Grada Šibenika u ukupnim troškovima HGSS Stanice Šibenik u iznosu od 20.000,00 eura.

Odredbom članka 18. stavka 3. Zakona propisano je da stanica HGSS-a je dužna u roku 60 dana od isteka poslovne godine jedinici lokalne i područne (regionalne) samouprave podnijeti godišnje izvješće o izvršenju programa te utrošku sredstava.

**PRIJEDLOG AKTA**

U prilogu se dostavlja Prijedlog Programa javnih potreba za obavljanje djelatnosti Hrvatske gorske službe spašavanja, Stanice Šibenik na području Grada Šibenika u 2024. godini.